20060717
Решение на Съвета
от 17 юли 2006 година
относно подписването и временното прилагане на Споразумението между Европейската общност и Република Малдиви относно някои аспекти на авиационните услуги
(2006/695/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 80, параграф 2, във връзка с първото изречение на първата алинея от член 300, параграф 2 от него,
като взе предвид предложението на Комисията,
като има предвид, че:
(1) Съветът е оправомощил Комисията на 5 юни 2003 г. да започне преговори със страни извън Общността относно замяната на някои разпоредби в действащи двустранни споразумения подписани с Общността.
(2) Комисията е преговаряла от името на Общността по Споразумение с Република Малдиви относно някои аспекти на услуги във въздухоплаването в съответствие с механизмите и директивите в приложението към решението на Съвета, което оправомощава Комисията да започне преговори със страни извън Общността относно замяната на някои разпоредби в действащи двустранни споразумения, подписани с Общността.
(3) Споразумението следва да се подпише и прилага временно, при условие на възможното му сключване на по-късна дата,
РЕШИ:
Член 1
Подписването на Споразумението между Европейската общност и Република Малдиви относно някои аспекти на авиационните услуги се одобрява от името на Общността, при условието на приемане на решение от Съвета относно сключването на споменатото споразумение.
Текстът на споразумението е приложен към настоящото решение.
Член 2
Оправомощава председателя на Съвета да посочи лице/а, упълномощено да подпише споразумението от страна на Общността, при условие на неговото сключване.
Член 3
До неговото влизане в сила, споразумението се прилага временно от първия ден на първия месец, следващ датата, на която страните взаимно са се нотифицирали относно приключването на необходимите за тази цел процедури.
Член 4
Оправомощава председателя на Съвета да извърши нотификацията, предвидена в член 9, параграф 2 от споразумението.
Съставено в Брюксел на 17 юли 2006 година.